Video: SA veldwagter ontdek besonderse vetplant | Maroela Media
Die ontdekking van 'n nuwe soort harpuisbos sorg vir groot opgewondenheid in die Noord-Kaap. (Foto: SANParks – |Ai-|Ais/Richtersveld Transfrontier National Park/Facebook)
'n Veldwagter van Alexanderbaai het onlangs een van die grootste natuurontdekkings in dekades in die Noord-Kaap gemaak.
Pieter van Wyk, die trotse kurator van die kweekhuis en Richtersveld se woestyn- botaniese tuin, het 'n splinternuwe skaars plantspesie in die |Ai-|Ais/Richtersveld-oorgrenspark ontdek.
Van Wyk het in September 'n berghang in die ooste van dié park verken. Goeie reënval in die streek het talle skaars plantspesies laat blom, maar die ontdekking van 'n nuwe soort harpuisbos het hom uit die veld geslaan.
Die spesifieke nuwe vonds groei 3 m hoog, waar die ander spesies in die genus klein en minder skouspelagtig voorkom. "Ek het myself onmiddellik afgevra: Hoe is dit moontlik dat so 'n groot vetplant deur al hierdie jare nog nooit raakgesien is nie? Dit het my laat besef ek is nou in 'n plek in 'n groot wildernisgebied waar daar dalk nog niemand anders was nie."
Van Wyk bestudeer plante in die gebied vandat hy 14 jaar oud is, en het al 25 ander plantspesies ontdek. Hy wil die spesie na sy geliefde Richtersveld-omgewing vernoem en droom daarvan om 'n boek te laat verskyn wat die plantegroei van die gebied volledig dokumenteer. Die droom word aan die einde van vanjaar bewaarheid.
Die spesifieke ligging van die plant word tans geheim gehou en die besonderhede sal eers bekend gemaak word wanneer daar genoeg van die plantspesie in die kwekery is. Volgens Van Wyk vind stropery in die plaaslike vetplant-plantestreek en rondom die park tans op 'n ongekende skaal plaas. "Derduisende plante word jaarliks uitgehaal en dit rig reuseskade aan die omgewing aan."
Die insetsel is deur Nadine Theron van eNuus vervaardig. Kyk eNuus op kykNET, DStv-kanaal 144, elke aand om 19:00.